Nos frater Poinczardus, abbas humilis monasterii sancti Stephani dyuionensis, notum facimus vniuersis quod nos attendentes conuentum nostrum domos sufficientes, pro suis necessitatibus et asianciis faciendis non habere, nos ipsius conuentus necessitatibus et asianciis prospicue cupientes ut tenemur maxime, quod dictus conuentus noster de pecunia quam pro suis pictanciis faciendis habebant nobis dederunt quinquaginta libras turonensium, in pecunia numerata pro domo seu granario alibi infra septa monasterii construendo ipsi conuentui pro nobis et successoribus nostris, damus tradimus et concedimus pro suis necessitatibus faciendis, domum juxta refectorium et supercellarium ipsius conuentus sitam, cuius pars «Chaufour» et alia pars «granarium» appellatur, dictamque domum totam prout se ingerit dicti conuentus, vsibus, necessitatibus et asianciis communibus perpetuo deputaui. Volentes quod eam aptent, parent et disponant, prout melius aptari, et disponi potexit pro vsibus necessariis et asianciis suis faciendis. Promittentes bona fide pro nobis et successoribus nostris, contra tenorem presencium non venire infuturum. In cuius rei testimonium, etc. Actum die veneris in festo sanctorum geminorum, anno domini millesimo CCC vicesimo septimo.